Dicziunari gastronomic 

Dicziunaris èn ovras da consultaziun da gronda impurtanza. Per ina lingua smanatschada sco il rumantsch èn dicziunaris schizunt existenzials. Quai cumprova la gronda varietad da dicziunaris, pledaris e vocabularis rumantschs a moda evidenta. Pir sch'ins sa stenta da prender in zic invista en il mund da talas ovras pon ins s'imaginar, tge che sa zuppa davos in dicziunari: immensa diversitad culturala, ina vasta savida, bunas conuschientschas e blera lavur.
La Lia Rumantscha è oz en la situaziun ventiraivla da pudair preschentar in nov dicziunari rumantsch, in dicziunari gastronomic. Quel è vegnì stgaffì, cun sustegn da la Lia Rumantscha, da la chasa editura Duboux Editions SA a Thun. I sa tracta dal Dicziunari "Gourmet", qua en furma da cudesch da giaglioffa ed en versiun rumantsch-tudestga e tudestg-rumantscha. Il cudesch stat dentant era a disposiziun en las linguas rumantsch-franzos e rumantsch-talian. Il Dicziunari Gourmet" serra ina largia. En il Grischun, sco regiun da vacanzas cun ina ferma gastronomia, avess in tal dicziunari en sasez stuì vegnir realisà gia avant blers onns.
Ma il schabetg ha mancà fin che Jean-Pierre e Marianne Duboux èn vegnids, suenter avair passa l'Alpsura, en contact cun hoteliers da la Surselva. Quels als han motivà da vegnir activs en questa direcziun ed als han rinvià a la Lia Rumantscha.
La Lia Rumantscha è fitg cuntenta ed engraziaivla a Duboux Editions SA ch'il Dicziunari "Gourmet. cumpara ussa era en rumantsch. Ella intimescha tuts e tuttas che s'occupan en la vita privata u professiunala da la culinarica e da la gastronomia da cumprar il dicziunari da la chasa editura Duboux SA. Quel satisfa vairamain ad in basegn, saja quai en scola, a chasa u en hotels ed ustarias. Per la gastronomia grischuna è el en scadin cas ina nova schanza, p.ex. per scriver correctamain cartas da menu. Il Dicziunari "Gourmet. pon ins retrair directamain tar Duboux Editions SA a Thun tar la Lia Rumantscha u tar las librarias che vendan cudeschs rumantschs. 

www.duboux.ch

[Pagina rumantscha]